De to tidligere direktører i Sparekassen Himmerland og Ebh Bank må vente til marts næste år, før det afklares, om de lavede fupnumre med aktiemarkedet. Vestre Landsret har netop planlagt ankesagen mod Svend Jørgensen, Finn Strier Poulsen og tre ansatte i de to pengeinstitutter. Efter at have forhandlet med de involverede advokater har landsretten nu bestemt, at sagen begynder 11. marts 2014. Sagen er rejst af Bagmandspolitiet, og det er første gang, at et pengeinstitut er anklaget for kursmanipulation. Da Retten i Hjørring i foråret bedømte sagen, lød resultatet på en bøde på fem millioner kroner til Sparekassen Himmerland. Under finanskrisen i 2008 forsøgte sparekassen og banken at sikre sig ved at indgå en alliance. Men de to chefer gik for vidt, da de i smug aftalte at holde hånden under kursen på sparekassens aktier, mente retten. Markedet fik vildledende signaler om efterspørgslen og kursen, da Ebh Bank købte for cirka fire millioner kroner aktier, fremgår det af dommen. Retten i Hjørring gav ikke Bagmandspolitiet fuldt medhold, og også forsvarerne mødte modvind. - Dommen afspejler, hvor kompleks og uklar en lovgivning, der er tale om. Og hvor vanskeligt det er for mennesker at agere i dette miljø, har Svend Jørgensens forsvarer, advokat Jakob Lund Poulsen, sagt.

Opsummering:
Vestre Landsret har planlagt den historiske straffesag mod Sparekassen Himmerland, der anklages for kursfup.